Palaeoloxodon

**Palaeoloxodon** on sukupuuttoon kuollut norsujen suku, joka eli Afrikassa ja Euraasiassa 2,5 miljoonaa – 3,5 tuhatta vuotta sitten. Sukuun kuului joitain kaikkien aikojen suurimpia norsueläimiä.

## Evoluutio ja levittäytyminen

*Palaeoloxodon* kehittyi Afrikassa noin 2,5 miljoonaa vuotta sitten ja levittäytyi Levantin kautta Euraasiaan 900–800 tuhatta vuotta sitten. Se ei koskaan asuttanut 55. leveyspiirin pohjoispuoleisia alueita, kuten kylmään sopeutunut mammutti, minkä johdosta se ei koskaan päässyt levittäytymään Amerikkaan Beringian kautta. Suku levittäytyi myös Välimeren saarille ja kehittyi niillä *P. antiquusista* useiksi kääpiökokoisiksi lajeiksi.

Itä-Aasian viimeinen *Palaeoloxodon* kuoli sukupuuttoon noin 10 tuhatta vuotta sitten. Välimeren Tilosin saarelta suku katosi 3,5 tuhatta vuotta sitten.

## Piirteet

*Palaeoloxodoneihin* kuului joitain kaikkien aikojen suurimpia norsuja, mutta myös koko heimon pienin laji. Lajit *P. atavus*, *P. antiquus* ja *[[Palaeoloxodon namadicus|P. namadicus]]* saattoivat kasvaa yli 15-tonnisiksi, *P. namadicus* jopa 18-tonniseksi. *Palaeoloxodonit* olivat vankkarakenteisempia kuin muut norsut. Poikkeus tähän oli *P. namadicus*, jonka rakenne oli hoikempi kuin muilla suvun lajeilla.

Suvun lajeille oli tyypillistä suuri kallo, joka näytti sivulta neliömäiseltä, koska takaraivoluu taipui eteenpäin. Kallossa oli suvulle ominainen luinen harjanne, joka ulottui nenäaukon ylle. Premaxillan luut olivat tyypillisesti viuhkamaisen muotoisia, ja syöksyhampaat olivat heikosti kaareutuneet. Poskihampaat olivat korkeakruunuisia ja kapeita, ja niiden purupinnan poimuttuneen kiilteen kulumakuviot vinoneliön muotoisia.

Afrikkalaiset lajit söivät heinämäisiä kasveja, mutta euraasialaiset lajit söivät paljon myös puuvartisia kasveja.

## Luokittelu ja lajit

*Palaeoloxodonin* luokittelu on ollut epävarmaa. Suvun lajit sijoitettiin kauan *[[Elephas]]*-sukuun, johon kuuluu myös aasiannorsu. Nykyisin *Palaeoloxodonia* pidetään kuitenkin yleisesti omana sukunaan. Se saattoi kehittyä *Elephas reckistä* Afrikassa. On myös esitetty, että se olisikin läheisemmin sukua afrikannorsujen (*Loxodonta*) suvun kanssa, johon kuuluvat Afrikan nykyiset norsut. Tämän teorian mukaan *Palaeoloxodon* olisi erkaantunut *Loxodontasta* 6 miljoonaa vuotta sitten, mutta ennen levittäytymistään Euraasiaan suku olisi risteytymisten kautta saanut merkittävästi geenejä myös *Elephasilta*, mammuttien suvulta ja afrikkalaiselta metsänorsulta.

Suvun lajeja:

* *P. atavus* (Itä-Afrikka 2,35–1,5 mvs.)
* *P. recki* (Itä-Afrikka, 1,6–0,2 mvs.)
* *P. ileretensis* (Itä-Afrikka, 1,9–1,15 mvs.)
* *P. jolensis* (Pohjois- ja Itä-Afrikka, 205–130 tvs.)
* *[[Palaeoloxodon namadicus|P. namadicus]]* (Etelä-Aasia, 800–20 tvs.)
* *P. beyeri* (Kaakkois-Aasia, keskipleistoseeni)
* *P. turkmenicus* (Keski-Aasia, keski-myöhäispleistoseeni)
* *P. huaihoensis* (Itä-Aasia, 400–12 tvs.)
* *P. naumanni* (Itä-Aasia, 400–22 tvs.)
* *P. antiquus* (Eurooppa, 800–30 tvs.)
* *P. mnaidriensis* (Malta, keskipleistoseeni)
* *P. melitensis* (Malta, keskipleistoseeni)
* *P. lomolinoi* (Náxos, Kreikka, myöhäispleistoseeni)
* *P. tiliensis* (Tilos, Kreikka, 45–3,5 tvs.)
* *P. creutzburgi* (Kreeta, Kreikka, 130–50 tvs.)
* *P. cypriotes* (Kypros, myöhäispleistoseeni)
* *P. xylophagou* (Kypros, pleistoseeni)

Lisäksi Sisiliasta on löydetty toistaiseksi nimeämättömien lajien jäännöksiä.

## Lähteet